### LLENGUA CATALANA

**Autors:** X. Abelló i J. Rodríguez

**Editor:** Editorial Barcanova, 2006.

**Enfocament:** Comunicatiu per tasques.

**Presentació:**

Aquest mètode està basat en el programa de nivell bàsic i elemental de Política Lingüística de la Generalitat de Catalunya. Presenta tres llibres per a cada nivell d’aprenentatge. El nivell Bàsic està dividit en bàsic 1, bàsic 2 i bàsic 3. El nivell Elemental està dividit en elemental 1, elemental 2 i elemental 3. Per a cada nivell hi ha un solucionari - proposta didàctica.

Cada nivell conté 6 unitats. Per a cadascuna s’anuncia l’objectiu comunicatiu i es presenten quatre tasques, tres d’intermèdies i una tasca final. Solen ser tasques col·lectives, ja sigui produint missatges en interacció individual, ja sigui preparant-les en grup. A cada tasca, el mètode presenta els elements lingüístics necessaris per poder-la fer. Tot seguit, es proposen dos apartats, Gramàtica i Lèxic, en els quals hi ha exercicis de gramàtica i de lèxic, que poden ser més o menys abundants segons els elements lingüístics que els autors hagin considerat necessaris per a fer les tasques. Al final de cada unitat hi ha una petita avaluació final en forma de reflexió personal sobre el que s’ha après.

**Guia didàctica:** sí, en forma de solucionari-proposta didàctica. Format de paper A5. A les primeres pàgines hi ha una introducció que aclareix la metodologia escollida, la filosofia del mètode i el contingut que es presenta.

**Material addicional:** el mètode no presenta material audiovisual, però inclou una sèrie de làmines molt pràctiques amb dibuixos divertits per treballar el vocabulari.

**Nota didàctica:** aquest mètode presenta molts exercicis de gramàtica i lèxic pensats especialment perquè serveixin per a fer les tasques que s’han presentat anteriorment. Els exercicis de gramàtica són molt útils perquè estan adaptats als objectius funcionals de cada unitat. Per exemple: a la unitat 4 del bàsic 1, dedicada a la família, els continguts gramaticals treballen els possessius, els numerals, l’interrogatiu de quantitat Quant, el gènere i el nombre del nom i de l’adjectiu, els pronoms personals de complement directe i el present del verb conèixer.

També hi ha moltes imatges per treballar el lèxic que es presenten amb dibuixos molt divertits. Així, trobem làmines del cos humà, la fruita i la verdura, els mitjans de transport, etc. que poden ser explotades a classe per aprendre’l.